**सरकारी वकीलको कार्यसम्पादन र सहयोगका क्षेत्रहरूका विषयमा कानुन व्यवसायीहरूसँग अन्तरक्रिया कार्यक्रम सम्पन्न**

जिल्ला सरकारी वकील कार्यालय बर्दियाको आयोजनामा कानून ब्यवसायीहरूसँग ×सरकारी वकीलको कार्यसम्पादन र सहयोगका क्षेत्र तथा अपेक्षा" विषयमा अन्तर्क्रिया कार्यक्रम मिति २०८० साल श्रावण १५ गते जिल्ला सरकारी वकील कार्यालय, बर्दियाको सभाहलमा सम्पन्न भयो ।

जिल्ला सरकारी वकील कार्यालय बर्दियाका जिल्ला न्यायाधिवक्ता श्री नगेन्द्र लम्सालले कार्यक्रमको उद्देश्य तथा छलफलका विषयहरु बारे प्रकाश पार्दै सरकारी वकीलको कार्यसम्पादनका आधार र कानून व्यवसायीसँग अपेक्षा शिर्षकमा कार्यपत्र प्रस्तुत गर्नुभएको थियो ।

उहाँले कार्यपत्रमा सरकारी वकीलको परिचय तथा संस्थागत संरचना, सरकारी वकीलको कार्य सम्पादनका आधारहरु तथा मूल्यहरु, कार्यसम्पादनको अवस्था सम्बन्धमा छलफल गर्ने, सरकारी वकील र कानून व्यवसायी एकै ठाउँ हुने आधारहरु, सरकारी वकीलको कानून व्यवसायीसँग अपेक्षाहरु र सरकारी वकीलको कार्यसम्पादन विषयमा कानून व्यवसायीको अपेक्षाहरु विषयमा उल्लेख गर्नुभएको थियो ।

बरिष्ठ अधिवक्ता श्री नरेन्द्रकुमार शर्माले प्रहरीले सामान्य प्रकृतिका छिट्टै अनुसन्धान सकिने मुद्दाहरुमा पनि हिरासतमा लामो अवधीसम्म राख्ने गरेकोमा छिटो छरितो रुपमा अनुसन्धान सक्ने परिपाटीको शुरुवात हुनुपर्नेमा जोड दिनुभयो ।

उहाँले कानून व्यवसायी र सरकारी वकीलले एक अर्कासँग गरेका अपेक्षाहरुको छलफलले न्यायिक प्रकृयामा एक अर्काको सहयोगले छिटो छरितो न्याय सम्पादन गर्ने काममा सघाउ पुग्ने बताउनुभयो।

बर्दिया जिल्ला अदालत बार एशोसिएशनका अध्यक्ष श्री कमलप्रसाद पाण्डेले बारमा आवद्ध कानून व्यवसायीहरुले मुख्य रुपमा सरकारवादी फौजदारी मुद्दामा अभियुक्तको तर्फबाट प्रतिनिधित्व गर्ने गरेकाले अभियुक्तको तर्फबाट प्रतिनिधित्व गरी न्यायिक प्रकृयामा कानून व्यवसायीले न्याय निरुपण गर्ने कार्यमा पेशागत आचरण भित्र रहि काम गरिरहेको बताउनुभयो ।

उहाँले कार्यक्रममा उठाइएका सरकारी वकील र कानून व्यवसायीले सहकार्य गर्नुपर्ने क्षेत्रहरु सहित दिशान्तर र सजाय छुट जस्ता न्यायिक प्रकृयामा सहजिकरण गर्न बार तत्पर रहेको उल्लेख गर्नुभयो ।

बर्दिया जिल्ला अदालत बार एशोसिएशनमा आवद्ध अधिवक्ता श्री काशीराम चौधरी सरकारवादी के कस्तो मुद्दामा मिलापत्र हुने गरेको भनी जिज्ञाशा राख्नुभएको थियो ।

कानून व्यवसायीहरुले उठाएका जिज्ञाशाको सम्बोधन गर्दै जिल्ला न्यायाधिवक्ता श्री नगेन्द्र लम्सालले कार्यक्रममा व्यक्त विचारहरुले सरकारी वकीलको कार्य सम्पादनमा थप सुधार गर्न मद्दत पुग्ने उल्लेख गर्दै कैदी, वन्दी र पीडितको संवैधानिक र कानूनी अधिकारको संरक्षणका लागि सरकारी वकील र कानून ब्यवसायीको एउटै भूमिका हुनुपर्नेमा जोड दिनुभयो ।

कार्यक्रममा २० जना कानून व्यवसायी, २ जना सरकारी वकील र कार्यालयका रा.प. अनंकित कर्मचारी सहित २५ जनाको सहभागीता रहेको थियो ।

उक्त कार्यक्रमको सञ्चालन जिल्ला सरकारी वकील कार्यालय बर्दियाका सहायक जिल्ला न्यायाधिवक्ता श्री डिल्लीराज ज्ञवालीले गर्नुभएको थियो ।